Сярод архітэктурных адметнасцей Пружан не менш унікальныя і Белыя лаўкі — арыгінальны помнік гарадской архітэктуры ХІХ стагоддзя, дзе раней размяшчаліся гандлёвыя рады. Асаблівы каларыт гэтаму будынку надаюць аркі. Яны былі ўзведзены не проста для прыгажосці. Першапачатковае іх прызначэнне — аддзяляць гандлёвыя лаўкі. Дарэчы, будынак ва ўсе часы выконваў сваю галоўную функцыю, тут і цяпер знаходзяцца гандлёвыя крамы. Характэрна і тое, што на працягу дзесяцігоддзяў не мяняўся і колер лавак. Яны заўсёды былі белымі і ўносілі ў гарадскі краявід не толькі ноткі весялосці, але і прыцягвалі пакупнікоў. Побач знаходзіцца храм Святога Аляксандра Неўскага. Далей, па вуліцы Савецкай, у кірунку палацыка, — касцёл Узнясення Дзевы Марыі, тут жа і прыклады гарадской забудовы ХІХ стагоддзя (будынак былога народнага вучылішча і гарадской аптэкі), а таксама арыгінальна добраўпарадкаванае месца злучэння рачулкі Мухі і канала Вец. Адным словам, у Пружанах ёсць на што паглядзець, ёсць і што сфатаграфаваць. Як і ёсць што даследаваць.